
Nr. 22/623


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Ordonanţei de Urgenţă a Guvernului nr.45/2003 privind finanţele publice locale, cu care comisia noastră a fost sesizată în fond cu adresa Biroului Permanent nr.  Pl-x 589 din 28 noiembrie 2005.
	PREŞEDINTE,

Mihai Nicolae Tănăsescu

RAPORT

asupra propunerii legislative privind  modificarea Ordonanţei de Urgenţă a Guvernului nr.45/2003 privind finanţele publice locale,
Cu adresa nr. Pl-x 589 din 28 noiembrie 2005, Biroul Permanent conform art.89 din Regulamentul Camerei Deputaţilor, modificat şi completat prin H.C.D. nr. 34/2005, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Ordonanţei de Urgenţă a Guvernului nr.45/2003 privind finanţele publice locale.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.
Prezenta propunere legislativă are ca obiect de reglementare modificarea Ordonanţei de Urgenţă nr.45/2003 privind finanţele publice locale, aprobată cu modificări şi completări prin Legea nr.108/2004, în sensul majorării de la 20% la 30% a limitei datoriilor anuale ce rezultă din împrumuturi sau garanţii la împrumuturi din totalul veniturilor bugetare locale  prevăzute la art.5 alin.(5) lit.(a) din acest act normativ.

Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 24 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 

Propunerea legislativă a fost respinsă de Senat în şedinţa din data de 21 noiembrie 2005.

Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind modificarea Ordonanţei de Urgenţă a Guvernului nr.45/2003 privind finanţele publice locale, în şedinţa din data de 14.12.2005, comisia propune respingerea din următoarele considerente:

- Propunerea de majorare a limitei de îndatorare de la 20% la 30% nu este însoţită de o fundamentare şi o analiză corespunzătoare a implicaţiilor generate asupra bugetelor locale de creşterea acestei limite şi a posibilităţilor de finanţare a serviciilor locale în următorii ani ,având în vedere faptul că, potrivit legii, rambursarea împrumuturilor contractate se face din venituri proprii. 
- De asemenea, trebuie avut în vedere faptul că această creştere a limitei de îndatorare va genera creşterea deficitului bugetului general consolidat pe anul în curs şi pe anii următori.

- Menţionăm şi faptul că, indiferent de limita de îndatorare aprobată prin Ordonanţa de urgenţă a Guvernului nr.45/2003, contractarea şi garantarea de împrumuturi de către autorităţile administraţiei publice locale se face cu respectarea prevederilor Legii datoriei publice nr.313/2004, care a intrat în vigoare la 1 ianuarie 2005, ceea ce implică încadrarea împrumuturilor în plafonul anual de îndatorare publică internă şi externă al României, aprobat prin lege de către Parlament şi autorizarea acestora de către Comisia de Autorizare a Împrumuturilor Locale constituită în acest scop.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Consilier parlamentar:

             Onete Alexandru
